
pa s-a întîmplat ca unui monument de importanţa și frumuseţea bisericii 
domneşti din Curtea de Argeș să nu i se recunoască valorile o atît de lungă vreme. 
În izvoarele istorice eleste totdeauna citat pe planul al doilea faţă de strălucitoarea biserică 
a mănăstirii Argeşului, ctitoria lui Neagoe Basarab (sec. XVI). Călătorii străini — Paul 
de Alep şi alții — amintesc doar în treacăt de biserica veche, însemnată pentru ei numai 
fiindcă acolo se păstrau de multă vreme moaştele sfintei Filofteia. Pentru cercetătorii 
români ea reprezenta doar cea mai veche ctitorie voievodală de pe întinsul Ţării Româ- 
neşti, atribuită legendarului « Negru vodă », despre care se ştia că trăise la curțile 
sale din Argeş şi că fusese înmormîntat acolo. Atît ne povestesc cele două principale 
cronici ale Ţării Româneşti — cea atribuită lui Radu Popescu şi letopiseţul cantacuzinesc. 

Primul care acordă monumentului o mai mare atenţie este Neofit Cretanul, fost 
preceptor al beizadelelor lui Constantin Mavrocordat și ridicat de acesta, la 1738, 
în scaunul metropolitan al Ţării Româneşti. În jurnalul său de călătorie — bogat în 
preţioase informaţii asupra monumentelor noastre vechi, cercetate cu interes și, pe 
cît era cu putinţă la acea vreme, cu competență — el se opreşte mai îndelung asupra 
bisericii domneşti din Curtea de Argeş. Dar şi pentru Neofit, clădirea avea însemnătate 
mai mult ca loc de păstrare a moaştelor sfintei Filofteia decît ca monument istoric 
şi de artă. Autorul şi-a notat cu grijă scenele pictate ce ilustrau legenda hagiografică, 
folosindu-le apoi la întocmirea unei lucrări. 

Mai multă atenţie au acordat monumentului atit istoricii şi arheologii cît şi iubi- 
torii de antichităţi de la mijlocul și din a doua jumătate a veacului al XIX-lea: Alexandru 
Odobescu, Cezar Bolliac, Al. Pelimon, D. Papazoglu și pictorul H. Trenk. Totuși şi 
pentru aceşti pionieri ai cercetărilor vechii arte românești, biserica domnească din Curtea 
de Argeş nu reprezenta și un monument de artă, ci, mai ales, un preţios document 
istoric: cel mai vechi edificiu religios cunoscut atunci pe întregul teritoriu al Ţării 
Româneşti. 

Această lipsă de înţelegere a valorii artistice a monumentului, chiar din partea unor 
oameni de cultură și de artă, cum a fost Alexandru Odobescu, de pildă, este însă pe 
deplin explicabilă. După veacuri de existenţă care-şi puseseră pecetea asupra ei, desfigu- 
rată prin înălțarea a două turnulețe de lemn şi tablă deasupra pronaosului (1827) 
şi prin adăugarea în faţă a unui pridvor urit (1875) —cu paramentul ros și cîrpit, 

cu pictura originară acoperită de zugrăveli lipsite de valoare (adăugate în secolele al 
XVIII-lea şi al XIX-lea), cu mormintele voievodale, cite se mai cunoşteau, răvăşite, 
stricată de cutremure, părăsită, « singuratecă şi tăcută », cum spunea Nicolae lorga, 
biserica nu mai era decît o clădire gata să se prăbușească, pe care numai istoria şi cîţiva 
localnici nu o uitaseră. 

La începutul secolului al XX-lea, se hotărise, din iniţiativa arhitectului Lecomte du 
Nouy (restauratorul bisericii mănăstirii Argeșului), dărîmarea monumentului, pentru 
a fi apoi « restaurat » prin reconstruirea lui din temelii. Călătorind pe drumul argeșean 
« al voievozilor », călăuzit de « amintirea eroicei vremi a începutului », Nicolae Iorga 
se oprea în fosta cetate de scaun, în faţa « bisericii bătrine » ce se sprijinea « în cârjile 
reparațiilor noastre » şi, cercetind-o cu dragoste, căldură şi înţelegere, o socotea demnă 
de a fi păstrată cu multă grijă. În 1911, cînd administraţia dăduse ordin ca biserica, gata 
să se năruie, să fie totuși dărîmată, locuitorii oraşului, punînd mînă de la mînă şi strin- 
gînd suma, enormă pentru acea vreme, de 56.000 lei, se adresau Comisiunii Monumen- 
telor Istorice cerînd cu insistență ca biserica să fie reparată cu banii lor. Este meritul 
arhitectului Grigore Cerchez de a se fi « încumetat» — cum spunea el însuși —să 
încerce să salveze monumentul. Lucrările de restaurare, începute în același an, au conti- 
nuat timp de un deceniu și jumătate, iar rezultatele au fost neaşteptate chiar şi pentru 
istoricii şi oamenii de artă, care ştiuseră să preţuiască venerabilul monument. Şi 
astfel, datorită unei chibzuite restaurări, prima de acest fel realizată în ţară, biserica 
domnească şi-a recăpătat, atît în interior cât şi în exterior, înfăţişarea-i originară, dezvă- 
luindu-şi integral valoarea reală: aceea a unuia dintre cele mai armonioase monumente 
istorice şi de artă ale ţării noastre, monument a cărui faimă a trecut de mult dincolo 
de hotare. 


Biserica sf. Nicolae şi resturile Curţii domneşti de pe Argeş sînt situate în centrul 
orașului, pe stînga drumului ce duce către vestita ctitorie a lui Neagoie Basarab — mănăs- 
tirea Argeșului — şi, mai departe, spre munte, către cetatea Poienari, în apropierea 
căreia se ridică azi hidrocentrala « Gheorghe Gheorghiu-Dej ». 

Înconjurate cu ziduri joase, în parte refăcute pe vechile fundaţii, clădirile care formau 
ansamblul Curţii domneşti sînt astăzi ruinate pînă în temelii. Biserica, singurul edificiu 


1, Biserica Sf. Nico- 
lae domnesc şi 
ruine ale Casei 
domneşti. Vedere 
dinspre vest 


https://biblio ca-digitala.ro 


păstrat întreg din vechime, era situată în afara curţii propriu-zise, de care o despărțea 
un zid ale cărui fundaţii se mai văd şi astăzi. O poartă tăiată în acest zid punea curtea 
în comunicaţie directă cu ograda bisericii. Zidul curb, ce mărgineşte această ogradă spre 
stradă, și clopotniţa pe sub bolta căreia se intră azi în incintă sînt însă mai noi, datînd 
după toate probabilitățile, din veacul al XVIII-lea. 


2. Ruinele Curţii domneşti 


= 


Intrarea în vechea incintă a Curţii domneşti se făcea pe sub o poartă întărită, ce se 
găsea pe latura dinspre răsărit, la stînga clopotniţei actuale. Pe o parte din temeliile acestei 
porţi se ridică acum căsuţa pitorească, în stil specific muscelean, a îngrijitorului monu- 
mentelor orașului. 

În cadrul vechii incinte, relativ mici (103 x 79 m), dincolo de zidurile căreia se 
deschide o minunată privelişte asupra văii Argeșului, se găseau două case: una aşezată 
pe marginea laturii dinspre miazănoapte, alta, în lungul zidului dinspre miazăzi. 

Judecînd după locul pe care-l ocupă în cadrul curţii, casa dinspre nord — a cărei 
faţadă principală, precedată de o largă prispă, era îndreptată spre soarele amiezii — 
constituia, poate, locuința voievodului. Modestă, de formă dreptunghiulară, în exterior 
măsoară 27 X 23 m, această casă, din care nu se mai păstrează decit pivnițele și zidurile 
de fundaţie ale prispei (care, largă spre faţada principală, se îngusta și înconjura și celelalte 
laturi), cuprindea un parter înălțat cu cîteva încăperi şi dependinţe. 

Cea de a doua casă, de pe latura opusă, nu era cu mult mai mare — 31,50 x 21 m. 
Nici din ea nu se păstrează decit pivniţa : o încăpere dreptunghiulară foarte lungă, împăr- 
ţită în trei compartimente prin intermediul a două largi arcade care întăreau, după toate 
aparențele, o boltă semicilindrică. Fațada principală era și aci precedată de o prispă largă, 
cu un foişor la mijloc. Sub foişor se găsea gîrliciul de acces la pivniţă. La catul de sus, 
care cuprindea locuinţa, se ajungea pe o scară exterioară dreaptă ce ducea, pe lîngă zidul 
prispei, în foişor. Casa a putut avea patru-cinci încăperi. 

Ambele locuinţe aparţineau, în esenţă, unor tipuri de case ţărăneşti devenite tradi- 
ţionale. Formele celei de pe latura de miazănoapte le găsim în arhitectura casei populare 
muscelene, a cărei prispă şi întregul cat cu locuinţa sint ridicate pe un soclu înalt de zidărie. 
Trăsăturile celeilalte sînt caracteristice mai tuturor caselor țărănești din regiunea deluroasă 
a ţării. 

Cărei vremi și cărui voievod se datorează întemeierea Curţii domnești de la Argeș 
nu putem ști cu siguranţă. Cei mai mulţi dintre istorici admit că ctitorul — sau ctitorii — 
bisericii sf. Nicolae, destinată a fi capelă şi gropniță domnească, ar fi și întemeietorii 
Curţii. 

Totuşi, din cercetarea atentă a vestigiilor acesteia, din rezultatele săpăturilor arheo- 
logice făcute cu prilejul restaurării bisericii, ca și din analiza arhitecturii monumentului 
se poate constata că au existat cel puţin două etape distincte între construcţiile din cadrul 

Curţii domneşti şi zidirea bisericii sf. Nicolae, datorată lui Basarab I (cca, 1310—1352) 
şi fiului său Nicolae Alexandru (1352—1364). 

Într-adevăr, actuala biserică domnească, ridicată şi decorată în forme şi cu o tehnică 
neobişnuite meşterilor locali ai primei jumătăţi a veacului al XIV-lea, este cel puţin cu 
cîteva decenii mai nouă decit vestigiile clădirilor cuprinse în patrulaterul fostei Curți 
domneşti. Contemporană cu acestea, formînd împreună ansamblul unei prime curţi 
voievodale, exista însă o capelă ale cărei fundaţii au fost descoperite, cu prilejul săpă- 
turilor arheologice, sub pardoseala actualei biserici. 

Probabilă reşedinţă stabilă a voievozilor care stăpineau în a doua jumătate a veacului 
al XIII-lea în stînga Oltului, Seneslau și Tihomir, Argeșul a putut deveni în mod firesc 
reşedinţă şi a urmașului acestora, Basarab I, sub a cărui domnie a fost desăvirșit procesul 
de constituire a Ţării Româneşti ca stat feudal independent, 

Prin această localitate de reşedinţă au trebuit să treacă, în 1330, oştile maghiare ale 
lui Carol Robert, intrate în ţară pe la Severin şi pornite vijelios către « Castrum Argis » 
— mica cetate numită mai tirziu Poienari, situată la 30 km spre miazănoapte de Curtea 
de Argeș —loc de adăpost şi rezistenţă al lui Basarab I. 

Cînd şi cărui fapt se vor fi datorat părăsirea bisericuţei dintii şi ruina caselor voie- 
vodale, nu ştim. Bănuim însă că pricina a putut fi războiul din 1330, mai sus amintit. 

Cronica pictată (de la Viena) a Ţării Ungureşti, în care sînt povestite pe larg luptele 
din 1330, în urma cărora voievodul român avea să-și cîştige neatirnarea faţă de regatul 
feudal maghiar, nu pomeneşte nimic despre vreo asediere sau distrugere a Argeşului. 
E lesne de închipuit însă că, după retragerea românilor în munţi și în urma trecerii oştilor 
maghiare prin Argeş, localitatea și Curtea voievodală au suferit multe stricăciuni. Fapt 
e că după 1330 se constată prezenţa statornică a lui Basarab I la Cimpulung, la Curtea de 
lîngă mănăstirea « Negru-vodă », alături de biserica în care el și unii din urmaşii săi 
aveau să fie înhumați. 

Curtea de Argeş n-a fost însă definitiv părăsită. Curînd după întîmplările care au 
prilejuit stabilirea lui Basarab I la Cîmpulung, fiul său, Nicolae Alexandru, pe care și 
l-a asociat la domnie încă de pe la 1340, a purces la refacerea fostei Curți voievodale 
de la Argeș și a continuat zidirea noii biserici, începută de Basarab I. Lucrările se desfă- 
şurau însă într-un ritm lent, astfel încît desăvirșirea lor s-a datorat fiului și urmașului 
la tron al lui Nicolae Alexandru, Vladislav Vlaicu (1364—cca 1377). Refăcînd şi casele 


10 


vecine, acesta mută scaunul domniei la Argeș. Un document al său, din 1372, este dat 
în acest tirg pe care îl numeşte « nostra residentia ». 

Concepută ca edificiu de cult şi gropniță domnească, noua biserică trebuia să fie 
o construcţie monumentală şi să întrunească acele calităţi artistice şi tehnice în măsură 
să satisfacă dorinţa de afirmare a unei domnii independente, ca aceea de după 1330, 
a lui Basarab I. Dar faţă de tradiţiile constructive şi de stadiul de dezvoltare a arhitec- 
turii pe teritoriul Ţării Românești, meşterii locali cu greu ar fi putut concepe şi realiza 
un astfel de monument. De aceea ctitorii au chemat la Argeș o echipă de meşteri din 
ţinuturile de veche artă bizantină din preajma Constantinopolului, cărora le-au cerut să 
zidească o biserică reprezentativă pentru noua situație înfloritoare a Țării Românești. 

Noua clădire, cunoscută mai tîrziu sub numele de « biserica domnească », a fost 
începută în ultimii ani ai domniei lui Basarab I. În afară de tipul structural căruia apar- 
ţine, de arhitectura şi de pictura care îl decorează (înrudite îndeaproape cu ceea ce se 
mai făcea încă în domeniul artei religioase în cursul veacului al XIV-lea în Bizanţ sau 
în ţările din sud-estul Europei), o inscripţie în limba slavonă (descoperită în 1920, cu 
prilejul restaurării picturii, sub tencuiala părţii de jos a peretelui dinspre miazănoapte 
al naosului) oferă, în privinţa datării construcţiei, un preţios termen ante quem. Înscripţia 
aceasta, scrisă cu un cui pe mortarul proaspăt, are în traducere următorul cuprins: 
« în anul 6860 (1351 sau 1352) la Cimpulung a murit marele Basarab voievod». Din 
textul acestei inscripţii se poate trage concluzia că în anul 1352 biserica era în construc- 
ţie sau poate terminată și în curs de tencuire. Lucrările au durat probabil tot timpul 
domniei lui Nicolae Alexandru (1352—1364), biserica fiind terminată şi împodobită 
cu pictură abia în vremea fiului acestuia, Vladislav Vlaicu. 

Istoria zidirii bisericii domneşti sf. Nicolae — unul din monumentele cele mai de 
preţ ale arhitecturii şi picturii medievale românești — se împleteşte cu istoria celor dintii 
decenii de viaţă ale principatului independent al Țării Românești. Perioadei de la sfîrșitul | 
veacului al XIII-lea și începutul celui de al XIV-lea, premergătoare constituirii statului 
feudal, îi corespunde şi o activitate constructivă ale cărei roade, desigur modeste, sînt | 
cunoscute cel puţin prin resturile arheologice ale micilor biserici de la Turnu-Severin | 
şi Niculiţel şi mai ales prin evocatoarea ruină a bisericii Sin Nicoară din Curtea de Argeș, 
situată pe dealul de la răsărit de biserica domnească. În perioada următoare, după 1330, 
ca urmare a consolidării statului feudal independent al Ţării Româneşti, biserica își | 

capătă și ea o organizare de sine stătătoare, cu o ierarhie corespunzătoare. Acestei perioade 
de chibzuită rînduire a vieţii politice şi religioase a ţării îi aparţine zidirea bisericii dom- 
neşti din Curtea de Argeş, fapt care a servit consolidării atit a instituţiei bisericeşti 
cît şi a celei statale româneşti. 

Multă vreme s-a crezut că aşezămiîntul celor dintii Basarabi a fost destinat să adăpos- 
tească mitropolia ţării. După descoperirile făcute cu prilejul restaurării s-a acceptat de 
către toţi părerea că ea a fost biserică de curte și, totodată, gropniță domnească. Anteri- 
oară anului 1359 — cel al recunoaşterii de către Patriarhia din Constantinopol a mitro- 
poliei Ţării Româneşti şi a mitropolitului Iachint de Vicina — biserica domnească 
Sf. Nicolae, o dată terminată, va fi putut, de bună seamă, să îndeplinească pentru un 
timp şi această funcţie. 

Un izvor istoric, demn de toată încrederea (Viaţa și traiul sfintului Nifon, scrisă 
de Gavril Protul, părtaş la sărbătoarea de sfințire a bisericii mănăstirii Argeșului) ne 
informează însă că, pentru a face loc noii sale ctitorii (aflată la numai 2 km depăr- 
tare de monumentul de care ne ocupăm), Neagoie Basarab « a spart mitropolia din Argeş 
din temelie ». Vechiul edificiu, care se găsea « ruinat şi neîntărit >, pe locul actualei 
episcopii a Argeșului, era biserica mitropoliei Ungro-Vlahiei. Că această biserică va fi 
fost zidită în jurul anului 1359, cînd s-a obţinut recunoaşterea mitropoliei Țării Româ- 
nești de către Patriarhia din Constantinopol sau ceva mai tirziu (în orice caz înainte de 
sfîrşitul primului sfert al veacului al XV-lea, cînd mitropolia ţării avea să se mute în 
cetatea de scaun, adică la Tirgoviște), faptul nu are prea mare importanţă. Merită însă 
să constatăm — şi lucrul nu poate să surprindă — că, înainte de mutarea scaunului dom- 
nesc la Tîrgovişte, orașul de reşedinţă domnească Argeș avea cel puţin două monumente 
de mare amploare şi valoare arhitecturală şi, că, din fericire, unul din aceste monumente 
s-a păstrat întreg. 


Lăsînd viitorului să lămurească problema dificilă a datei cînd s-a zidit mitropolia 
de Argeş, amintită de Gavril Protul şi de Neagoie Basarab (într-una din inscripţiile prinse 
pe faţada ctitoriei sale), trebuie să vedem în biserica domnească Sf. Nicolae dovada de 
netăgăduit a forţei şi a prestigiului de care se bucurau în acea vreme nu numai voie- 
vozii-ctitori de la Argeş ci și statul independent al Ţării Româneşti. 

Devenind simbolul acestui stat, monumentul — mai mare şi mai important decit 
tot ce se construise pînă atunci pe aceste meleaguri — face dovada că începuturile 
vieţii de stat a Ţării Româneşti sînt departe de a fi avut aspectul modest de care s-a 
vorbit atît de mult odinioară. Și dovada că nivelul vieţii de curte, reflectare a aspirațiilor 
tinărului stat, trebuie să fi fost de natură a pune domnia și ţara în raport de egalitate 
cu statele mai vechi din sudul Dunării, o constituie nu numai această măreață clădire, 

| cu pictura sa de înaltă calitate artistică, ci și podoabele găsite în mormintele din 
| interiorul ei, lespezile funerare ce acopereau aceste morminte şi tot ceea ce astăzi 
| mai putem ști cu privire la viaţa economică și culturală a Ţării Româneşti în veacul 
| al XIV-lea. 

Privită astfel, şi în comparaţie cu edificiile anterioare, mult mai modeste, biserica 
|! domnească apare ca monumentul de început al unei noi etape în dezvoltarea arhitecturii 
|din Ţara Românească. Echilibrul desăvirșit, proporţiile ponderate şi armonioase, 

monumentalitatea edificiului corespund forței în plină ascensiune a domniei Ţării 
|Româneşti, exprimată cu mijloace verificate și îmbogăţite de îndelungata tradiție a mește- 
rilor constructori și pictori ai lumii bizantine. 


Biserica domnească este un monument de linii pure, conceput după modelul clasic 
al bisericii de tip «cruce greacă înscrisă », creația meşterilor arhitecturii bizantine din 
vremea împăraţilor Comneni. Faţă de celelalte edificii de tradiţie bizantină cu care se 
înrudeşte, ctitoria Basarabilor de la Curtea de Argeş e de dimensiuni mari: dreptunghiul 
în care se înscrie conturul exterior al planului său are 14,55 x 23,50 m, iar înălțimea, 
măsurată la virful acoperișului turlei, atinge 23,00 m. Volumul interior, bine echilibrat, 
cuprinde trei încăperi distincte: un pronaos îngust (2,80 m), un naos spaţios (11,80 x 
12,40 m) şi altarul compus dintr-o absidă mare, centrală, încadrată cu două absidiole: 
proscomidia şi diaconiconul. 

Pronaosul este acoperit cu o boltă semicilindrică lungă, întreruptă la mijloc, în 
dreptul intrării, de o cupolă elipsoidală. Deasupra, între acoperișul pronaosului (a cărui 
pantă era mai repede decit cea actuală), și extradosul bolţii a existat la început o ascunză- 
toare joasă. Scara, lată de 60 cm şi înaltă de cca 1,70 m, care ducea la această ascunză- 
toare săpată în grosimea zidului dintre pronaos și naos, şi prima ei treaptă (la care se 

3. Biserica Sf. Nicolae domnesc din 
Curtea de Argeş. Secţiune longitudinală 


ajungea cu ajutorul unei scări 
de lemn mobilă) se află la o 
înălţime de 3 m deasupra par- 
doselii naosului. 

Naosul, încăperea princi- 
pală şi cea mai caracteristică a 
bisericii, cuprinde în mijloc 
patru stilpi, dispuşi în plan pe 
o formă pătrată, Prin interme- 
diul acestora, interiorul este 
împărţit în trei compartimente 
lungi, trei nave: una mediană, 
largă, şi două laterale, mai 
înguste, prelungite fiecare spre 
răsărit cu cîte o absidă. Din 
cauza felului de boltire însă, 
împărțirea aceasta în nave lungi 
scapă ochiului, naosul căpătînd 
o structură aparte: «în cruce greacă înscrisă >. Denumirea îşi explică cu ușurință 
numele dacă facem o tăietură orizontală deasupra celor patru stilpi centrali şi 
proiectăm apoi în plan bolțile încăperii, așa cum le-am vedea privindu-le de jos 
în sus; se capătă în acest fel, în plan forma unei cruci cu braţele egale (cruce 
greacă), înscrisă în pătratul determinat de cele patru ziduri, care mărginesc încă- 
perea. În spaţiu, crucea există aevea, braţele ei fiind determinate de cele patru 
bolți semicilindrice, înălțate deasupra stilpilor centrali și îndreptate către zidurile 
mărginaşe, fiecare spre una din direcţiile celor patru puncte cardinale. În iocurile 
rămase libere, la colţuri, între braţele crucii şi pătratul planului se formează 
patru despărţituri dreptunghiulare, mult mai joase decît semicilindrii centrali, care 
sînt acoperite cu boli tot semicilindrice, dispuse paralel cu axa principală a edificiului. 

Urmărind de aproape structura interioară, constatăm că acoperișurile acestor părţi 
din clădire, continuate spre răsărit peste absidiole, iar spre apus unite cu învelitoarea 
pronaosului, rămîn mai jos decit bolțile semicilindrice ale părţii centrale, punînd astfel 
în evidenţă și în valoare totodată, atit structura cruciformă, deosebit de expresivă a 
naosului, cât și elementul de încoronare, dominant, al întregii compoziţii arhitecturale: 
turla ridicată, în mijloc, pe o bază prismatică scundă. 

Reprezentant caracteristic al tipului de plan în « cruce greacă înscrisă » de origine 
constantinopolitană, biserica domnească Sf. Nicolae din Curtea de Argeş prezintă multe 
trăsături particulare printre care notăm, în primul rînd, monumentalitatea surprinză- 
toare a încăperii naosului, obţinută prin combinaţii simple de suprafeţe netede şi, îndeo- 
sebi, prin succesiunea, bine pusă în evidenţă, a arcadelor și a bolților care formează 
eşafodajul savant de susţinere a masivei, dar totuși elegantei turle ridicată la intersecția 
braţelor crucii. Alături şi în legătură cu această principală însușire, se remarcă adaptarea, 
făcută cu multă artă şi tot atîta simplitate, a formelor arhitecturii exterioare la structura 
interioară a edificiului, precum şi tratarea simplă dar armonioasă a fațadelor, care, cu 
excepţia cornişelor, formate 
din şiruri suprapuse de cără- ra mie 
mizi dispuse ca zimţii de fierăs- ÎN Ie rai ai 
trău, nu prezintă nici un relief 
sau podoabă. Plastica decora- 
tivă a fațadelor se reduce la 
alternanța ritmată de diferite 
materiale colorate: fișii de 
piatră cenuşie, brută sau de 
carieră, puţin cioplită, şi 
benzi de cîte trei şiruri de 
cărămizi aparente de culoare 
roşie. 


Biserica Sf. Nicolae domneasc. Plan Al = 

În decursul existenţei sale de peste şase secole, biserica domnească a suferit unele 
transformări şi adăugiri. Cu prilejul înţeleptei restaurări, executată de arhitectul Grigore 
Cerchez între 1911—1920, au fost înlăturate toate adăugirile supărătoare, păstrindu-se 
însă acelea care aveau o valoare prin ele înşile şi nu aduceau vreun prejudiciu plasticii 
monumentale sau decorative a monumentului originar. Au fost păstrate astfel chenarele 
d piatră împodobite cu sculpturi așezate, către 1750, în jurul ferestrelor. Au fost păstraţi, 
de asemenea, mai mult din motive de statică, pentru consolidarea edificiului, cei doi 
contraforți construiți în 1850: unul pe peretele dinspre miazăzi, în dreptul unei uși prin 
care odinioară se pătrundea direct din curte în naos, astupată cu acest prilej, altul, aşezat 
simetric, pe partea dinspre miazănoapte. În sfîrşit, în starea bună pe care i-o dăduse 
o refacere din 1850, a fost lăsată intrarea principală, cu o uşă nouă de fier şi o ramă 
de piatră confecționată dintr-o veche lespede de mormînt. 


Dacă ctitori ai edificiului au fost Basarab 1 şi fiul său Nicolae Alexandru, pictura 
trebuie să se fi terminat în vremea domniei lui Vladislav Vlaicu (1364—1377). Această 
ipoteză este întărită şi de existenţa celor două portrete ctitoricești, aflate, unul în pronaos, 
celălalt în naos. Deasupra uşii de la intrarea în naos se află zugrăvită o Deisis în care, 
înlocuind obișnuita figurare a sf. loan, se află reprezentat sf. Nicolae, patronul Bisericii 
şi al voievodului Nicolae Alexandru. Personajul, purtind coroana cu flori de crin nu 
poate fi decît acest din urmă voievod (a cărui soţie, fiind catolică, nu putea figura într-un 
lăcaş ortodox). lar voievodul, reprezentat alături de doamna sa, ţinind biserica în forma 
ei tirzie — cu turlele adăugate pe pronaos — zugrăvit pe peretele de vest al naosului 
(întregul tablou este repictat într-o perioadă tîrzie), nu poate fi decît Vladislav Vlaicu. 
Această atribuire este întărită de inscripţia — foarte ştearsă — pictată pe peretele de 
vest al naosului, din care se pot încă citi următoarele: « Dumnezeu dăruitul domn şi 
singur stăpînitor. . al Ungrovlahiei... » şi « cea întru Hristos Dumnezeu binecredin- 
cioasa doamna ţării Ungrovlahiei. . . » Este de altfel firesc ca un monument de impor- 

tanţa bisericii domneşti să fi fost complet terminat la data cînd Argeșul devenise reşe- 
dință domnească (înainte de 1372). 

Frescele ce împodobesc în interior pereţii bisericii, nu sînt toate din veacul al XIV-lea. 
Multe din scenele reprezentate în naos sînt mai noi. Edificiul — aşa cum s-a mai spus — 
a trebuit să suporte, în decursul veacurilor, mai multe refaceri. Pictura a suferit modi- 
ficări mai importante în urma restaurării executate în jurul anului 1750, de un zugrav 
priceput în meşteșug — după toate probabilitățile Radu sin Mihai din Tîrgovişte, autor 
al unuia din puţinele « caiete de zugrăveli », ajunse pină la noi (păstrat în colecţia Acade- 
miei Republicii Socialiste România), şi a celei din 1827, datorită unui mediocru pictor 
de biserici, Pandeleimon; unele retușuri s-au făcut şi în timpul domniei lui Gheorghe 
Bibescu (1842—1848). O parte din opera acestor restauratori s-a limitat la întărirea şi 
înviorarea culorilor frescei vechi; totuşi, în multe locuri, picturile originare au fost înlo- 
cuite, fie răzuindu-se pereţii pînă la cărămidă, şi așezîndu-se tencuiala nouă, fie cioplin- 
du-se fresca veche pentru a da posibilitatea de prindere a mortarului umed, peste care 
aveau să se execute apoi frescele noi. 

Cu prilejul lucrărilor de restaurare, întreprinse în 1920 de către Comisiunea Monu- 
mentelor Istorice, cea mai mare parte dintre frescele vechi au fost din nou puse în valoare. 
Prin grija restauratorilor (pictorii Norocea şi 1. Mihail), straturile de picturi suprapuse 
frescelor originare au fost înlăturate. Acestea au fost apoi spălate, unele, pe alocuri 
retușate, altele, din păcate, completate. Un examen atent al ansamblului relevă lesne 
deosebirea de calitate artistică dintre pictura originară şi cea datorată repictărilor târzii 
(bolțile, tamburul turlei, partea inferioară a peretelui de vest al naosului). Puținele 
retușuri și măruntele adaosuri făcute stratului originar, cu ocazia ultimei restaurări, se 
pierd pe suprafeţele întinse ale acestui remarcabil ansamblu pictat. 

Lăsînd la o parte adaosurile datînd din veacurile al XVIII-lea şi al XIX-lea, trebuie 
precizat faptul că frescele din secolul al XIV-lea nu sînt opera unui singur artist; la ele 
par să fi lucrat cel puţin doi zugravi. La un examen mai detaliat se pot observa şi unele 
diferenţe stilistice între pictura din altar şi naos, cu traseul liber, elegant,al liniei, 
cu modelarea nuanţată a culorilor, şi cea din pronaos care vădeşte, pe alocuri, o factură 
grafică mai pronunţată, Cu toate acestea, ansamblul rămîne unitar şi armonios, cu frumoa- 
sele sale compoziţii ample şi aerate, cu linia suplă şi expresivă a desenului, cu coloritul 
luminos și nuanţat, 

6, Săturarea celor cinci mii de oameni cu cinci piini şi doi peşti (naos, nord) 


Picturile de la Argeș, singurele cunoscute în Țara Românească pină la acea dată, 
nu sînt desigur primele. Urmele de tencuială zugrăvită, găsite în cuprinsul ruinelor de 
la Garvăn Dinogeţia, Niculiţel şi Turnu-Severin, sînt însă prea fragmentare pentru a 
oferi cercetătorului zilelor noastre mai mult decît indiciul că şi bisericile din perioda 
anterioară formării statului centralizat erau decorate cu pictură. Dar dacă drumul 
parcurs de pictura muntenească pină în a doua jumătate a veacului al XIV-lea 
nu poate fi urmărit, maturitatea artistică, atit de evidentă în pictura de la Argeș, este 
rezultatul unui lung proces de evoluție a artei bizantine şi de școală bizantină din 
Sud-Estul Europei. 

În a doua jumătate a secolului al XIII-lea pornea să se dezvolte, iar în prima jumă- 
tate a celui următor, se desăvirșea în Bizanţ, din iniţiativa și sub impulsul artei capitalei 
imperiului, un nou stil, care va fi ultimul de-a lungul prestigioasei evoluţii a artei bizan- 

tine: stilul numit al Renaşterii paleologe. În această vreme se îmbogățește sensibil reper- 
toriul iconografic, artiştii vădesc un gust pronunţat pentru naraţiune, accentuează impor- 
tanța elementelor de arhitectură și peisaj ca decor de fundal al scenelor — amplificate 
şi ele cu detalii epice şi ca număr de personaje —, animă cu mișcare şi chiar cu unele 
nuanţe de realism atît reprezentările sfinților, cît și scenele. Elemente, de altfel niciodată 
cu totul uitate în Bizanţ, ale artei elenistice, revin acum pe primul plan conferind, între 
altele, desenului o subtilă eleganță. 

Nu numai lumea bizantină, ci mai toate ţările din orientul creştin preiau, treptat 
şi în forme specifice stadiului de evoluţie artistică al fiecăreia în parte, mai ales prin meş- 
terii greci care lucrează adeseori alături de localnici, în toată această vastă zonă, de 
veacuri strîns legată de arta Bizanțului, caracteristicile stilului picturii din epoca Paleo- 
logilor. Acestui stil îi aparţine și pictura bisericii domnești din Curtea de Argeş. 

Totuși, numai într-o mică măsură ea poate fi legată direct de arta capitalei imperiului. 
Analogiile, făcute de cercetătorii mai vechi, cu pictura bisericii mănăstirii Chora (Kahrie- 
Dijami) din Constantinopol (1310—1320), sînt justificate, în principal, de asemănarea 
(ca figură şi poziţie) a voievodului din reprezentarea Deisis, zugrăvită deasupra uşii de 
intrare în naosul bisericii domnești, cu Teodor Metochites, ctitorul bisericii constan- 
tinopolitane, şi totodată de similitudini — în compoziţie şi stil—a unor scene din 
naos, caracteristice și ele ansamblului de la Kahrie-Djami (Recensămintul lui Quirinus 
— peretele sud, Înmulțirea piinilor — peretele nord, Fuga în Egipt — peretele vest, 
ş.a.) Faptul că în cadrul scenelor se găsesc și inscripţii în limba greacă — pe lingă acele 
slave — nu este neapărat o dovadă că aci ar fi lucrat și pictori greci, această limbă fiind 
frecvent folosită în cazuri similare şi în alte ţări din Balcani. 

Înrudiri iconografice şi stilistice cu pictura de la Lesnovo (cca. 1349), Pet (1377), 
Detani (1348—1350), localizează şi în Serbia (ţară cu foarte veche tradiţie picturală) 
unele din elementele artistice și din temele iconografice specifice ansamblului bisericii 
domnești din Curtea de Argeș. În linii mari, acestea se integrează însă orizontului artistic 
specific picturii paleologe şi, din acest punct de vedere, monumentul muntenesc rămîne 
unic în arta medievală românească !, 


1 Pentru analiza de amănunt a stilului picturii paleologe, vezi V.N. Lazarev, Istoria picturii bizantine 
(ucmopua susanmuiickoii ocusonucu) Moscova, 1947— 1948. 

Pe de altă parte, pe lingă coroana angevină, purtată de voievodul Nicolae Alexandru, 
costumul de factură evident apuseană, purtat de personajul zugrăvit pe pilastrul de nord- 
est, trebuie socotit, credem, ca transpunerea de către meşterii zugravi a observaţiilor 
directe asupra vieţii de la curtea Basarabilor, viaţă marcată, după cum o confirmă o 
parte din podoabele găsite în morminte — piese de artă aplicată şi lespedea funerară, 
cu « gisant » (Muzeul de artă din Bucureşti) — de influenţă occidentală, pătrunsă în Țara 
Românească prin intermediul Transilvaniei. 

Numărul impresionant al scenelor pictate în biserica domnească (peste 300) nu 
îngăduie nici menţionarea, cu atit mai puţin descrierea fiecăreia în parte. În linii mari, 
programul iconografic este cel obișnuit vremii în bisericile ortodoxe din orientul 
creștin. 

În conca absidei altarului, formînd o compoziţie care respectă şi valorifică totodată 
suprafața curbă a semicalotei, e zugrăvită Fecioara Maria cu Isus pe genunchi, avînd în 
stinga pe arhanghelul Mihail şi sf. Nicolae, patronul bisericii, şi, în dreapta, pe arhanghelul 
Gavril şi sf. loan Gură de Aur. Privirea intensă a sf. loan, într-un chip modelat, nuanţat 
şi sensibil, frumuseţea feminină a arhanghelilor, cu figura ovală şi trăsături regulate, cu 
ochii prelungiţi spre tîmplele înguste, dau măsura măiestriei cu care artistul a știut să 
reprezinte aceste personaje. Cele patru registre care împart, pe orizontală, hemiciclul 
absidei, au primit, de sus în jos, pe primul, scene cu caracter liturgic, pe al doilea, Cortul 
Mărturisiri, pe al treilea, Împărtăşania cu piine şi cu vin a apostolilor şi, pe cel inferior, 
şirul arhiereilor, încadraţi, la nord şi sud, de arhidiaconii Ștefan şi Roman. 

Reprezentarea Cortului Mărturisirii, una din cele mai caracteristice şi mai reprezen- 
tative scene din iconografia bisericii domnești, este mai rară în iconografia bizantină, 
frecventă însă în Serbia. Ea va fi reluată destul de des în pictura din Țara Românească, 
iar în secolul al XVII-lea și în Moldova. Împărtășania apostolilor, nelipsită din altar 
în orice ansamblu de pictură ortodoxă medievală, este una din scenele cele mai reușite, 
din punct de vedere artistic, din ansamblul de la Argeş; totodată, prin pasul larg, ca de 
dans, al apostolilor, prin vioiciunea şi graţia mişcărilor lor, prin elanul cu care se apropie 
de Isus, această scenă este caracteristică picturii bizantine din epoca paleologilor. Este 
probabil că la această compoziţie au lucrat doi artiști : grupul din stînga (nord) este compus 
cu stingăcie, mişcarea apostolilor lipsită de elan, gestul moale, în comparaţie cu dina- 
mismul accentuat al grupului din dreapta (sud). 

7—8. În grădina Ghetsemani (naos, sud) 


Amprenta laică (frecventă de altfel, în detaliile picturii naosului) şi expresivitatea 
puternică, obţinută prin desenul viguros, ritmul accentuat al gesturilor şi prin amploarea 
aproape statuară a trupurilor feminine, sînt particularităţi ale scenei reprezentind Pilda 
celor zece fecioare (altar, peretele de sud). 

Alte scene din altar (Petru și loan în fața mormintului gol, Isus în munţii Galileii 
ş.a.) şi din proscomidie (Mormintul şi Isus înfăşurat în giulgiu, culcat sub un baldachin 
şi vegheat de îngeri) dau dovada măiestriei cu care au lucrat artiştii. Remarcabile 
sînt şi aici eleganța mișcărilor (fără urmă de manierism), admirabilul ritm al miinilor 
care concentrează parcă în expresia lor însuși miezul semnificativ al acţiunii, amploarea, 
nu lipsită de graţie, a trupurilor și, în fine, simţul spaţiului și chiar al perspectivei, vădit 
în gruparea personajelor, raportul dintre acestea şi fundalurile de arhitectură şi peisaj. 

De compoziții mai complexe, cu numeroase personaje, grupate în atitudini variate, 
scenele din naos, amplu povestite, în episoade ce-şi păstrează expresivitatea pînă în 


22 


https://biblioteca-digitala.ro 


detalii, sînt caracteristice spiritului puternic narativ ce defineşte ansamblul pictat de la 
Argeş. Echilibrul şi eleganța compoziţiei din scenele Spălarea picioarelor şi Rugăciunea 
de pe munte (peretele de sud-est), accentele viguros expresive din Sărutul lui Iuda şi 
Drumul crucii (peretele de sud), atmosfera profană din Recensămintul lui Quirinus 
(peretele sudic), Izgonirea negustorilor din templu şi mai ales Pilda celui ce își zidește 
casă (peretele de nord), gustul pentru episodul anecdotic din friza reprezentind Înmul- 
țirea piinilor (peretele de nord, sus), sînt tot atitea calități specifice ale acestei picturi 
în care intensitatea acţiunii compensează lipsa sentimentului dramatic. 

Vasta reprezentare a Adormirii Fecioarei (peretele de vest; una din cele mai ample 
din întreaga pictură medievală românească), mai statică decît celelalte scene din naos, 
impresionează mai ales prin mulțimea personajelor, prin fragmentarea diferitelor epi- 
soade ce o compun. Examinate de aproape, chipurile îngerilor apar de o încîntătoare 
suavitate, iar acţiunile se petrec într-o atmosferă aproape aulică, spre deosebire de scene 
ca: Înmulțirea pîinilor, Pilda celui care îşi zideşte casă sau Izgonirea negustorilor din 
templu, în care personajele se mişcă şi acţionează cu spontaneitatea naturală, firească a 
unui moment de viaţă limitat la prezent. Ca şi Schimbarea la față (peretele de 
vest, sus) şi Împărtăşania apostolilor, Adormirea Fecioarei poate fi socotită printre cele 
mai remarcabile fresce ale ansamblului pictat din biserica domnească. 

Pe feţele dinspre vest şi sud ale stilpului de la nord-est au fost zugrăvite, la sfîrșitul 
secolului al XVIII-lea, cîteva scene din viaţa sfintei Filofteia, ale cărei moaște fuseseră 
aduse aci de la Tirnovo, probabil în secolul al XIV-lea. Aceste scene sînt probabil opera, 
stingace dar plină de pitoresc popular, cu accente folclorice, a zugravului Radu sin Mihai, 
care pare a fi şi autorul icoanelor de pe tîmpla de zid ce desparte naosul de altar. Ele- 
mentele de decorație florală din această pictură tirzie, ca şi întreaga ei factură menţin 
încă trăsăturile caracteristice stilului brincovenesc. 

În pronaos, pe peretele de est, s-au păstrat doar urme dintr-o Judecată de apoi. 
Pe pereţii de sud, vest şi nord sînt pictate scene din viaţa sfîntului Nicolae. Pe peretele 
de vest, deasupra uşii, se află frumoasa scenă înfăţișind Prezentarea Fecioarei la templu, 
scenă în care se poate recunoaște o intenţie decorativă — care lipseşte picturii din naos 
— vădită prin faptul că suprafeţele sînt acoperite aproape în întregime de o reţea fină 
de linii albe (« lumini »), pur decorative, şi a căror abundență constituie una din trăsă- 
turile stilistice ale fazei de sfirșit a picturii din epoca Paleologilor. 

În ansamblul de pictură a bisericii domneşti, pictură prin excelenţă narativă, unele 
personaje izolate — sfinți (Mina, Lup, loan Botezătorul — de pe peretele de sud-est), 
prooroci (Zaharia), sfinţi militari ş.a. — vădesc, ca şi chipurile personajelor din unele 
scene, un variat registru de expresii. Intensitatea privirilor, expresia totdeauna adecvată 
sentimentelor pe care le sugerează acţiunea, candoarea figurilor tinere, autoritatea, adesea 
aspră, a celor vîrstnici sînt impresionante de-a lungul vastului ansamblu de pictură de 
la Argeş. În toată această varietate de expresii, tipologia rămine unitară: figuri prelungi, 
cu bărbia adeseori puternic marcată, ochi alungiţi spre tîmple, umbriţi către margine, 
cu pupila mare, sprîncene dese, larg arcuite, fruntea mică. Toate chipurile se integrează 
unei singure viziuni stilistice. 

Poate chiar mai evident decît compoziţia, linia şi culoarea joacă, în ansamblul de 
la Argeș, rolul expresiv fundamental. Linia este scrisă, uneori, în largi curbe armonioase, 
suplă, cu un traseu lung, egal şi sigur, iar alteori apare scurtă, frintă în unghiuri ascuţite, 
dublată şi chiar triplată pe acelaşi parcurs. Acestui contrast i se datorește, în bună 
parte, remarcabila comunicativitate şi putere de convingere a naraţiunii. 

Culoarea luminoasă şi caldă, fără treceri bruşte, acoperă cu aceeași nuanţă 
suprafeţe destul de întinse şi se întinde pe o gamă bogată: de la albastrul palid sau violet, 
prin verde, galben-auriu şi oliv pînă la roșu-oranj. Relieful este accentuat prin 
lumini, marcate fie prin mici pete, fie prin trăsături subțiri de penel care uneori sînt 
dispuse în evantai, așa cum se obişnuia în perioada de sfîrşit a picturii din epoca 
Paleologilor. 

Amploarea excepţională a ansamblului, buna stare de conservare și, mai ales, cali- 
tățile remarcabile ale compoziţiei, liniei, culorii, ca şi intensitatea de expresie, pină în 
detalii, şi perfecta potrivire cu suprafeţele pe care le decorează, fac din pictura de la Argeș 
una din cele mai complete opere ale acestui gen din arta medievală a Țării Româneşti. 
Această calitate i-a fost de altfel recunoscută şi de meșterii munteni, din moment ce, cu 
toate evidentele deosebiri stilistice, regăsim chiar în veacurile al XVII-lea şi al XVIII-lea, 
pînă tîrziu, în epoca post-brincovenească, ecouri stilistice ale picturii de la Argeș. 

Ținind seama de faptul că această pictură este reprezentativă pentru un stil 
larg răspîndit în veacul al XIV-lea în toată arta sud-estului european, ea trebuie 
considerată ca una din mărturiile unităţii şi totodată a diversităţii artistice din această 
parte a Europei. 

Concepută pentru a deveni şi 
gropniță domnească, biserica adăpos- 
teşte numeroase morminte (în total 
14 — 6 pe latura sud, 6 pe latura nord 
şi 2 în centrul încăperii). Desco- 
perite cu prilejul restaurării, toate 
mormintele sînt astăzi acoperite de 
lespezi noi, făcute prin grija Comisi- 
unii Monumentelor Istorice. Unul 
dintre morminte (acoperit azi de o 
lespede mobilă astfel că se pot vedea, 
printr-un cristal gros, rămăşiţele per- 
sonajului îngropat aici) este deosebit 
de important. Cind mormîntul a fost 
deschis, cu ocazia restaurării monu- 
mentului, s-a descoperit scheletul, 
păstrat aproape în întregime, al unui 
bărbat îmbrăcat în veşminte de mă- 
tase şi purtînd, pe lingă inele, diade- 
mă de perle și alte podoabe, o pafta 
de: aur, mare şi somptuoasă, de evi- 
dentă factură occidentală, specifică 
veacului al XIV-lea (astăzi în Muzeul 
de Artă din Bucureşti). Din nefericire, 
lespedea ce acoperea acest mormînt 
(aşezată astăzi lîngă stilpul de sud- 
vest) nu mai poartă decît urme cu 
totul indescifrabile ale inscripţiei, aşa 


9. Tablou votiv: Vladislav Vlaicu 


10. Sf. ierarh Grigore (altar) 


încît identitatea personajului nu se 
mai poate stabili cu certitudine. Păre- 
rile sînt împărţite: după unii cerce- 
tători ar fi vorba de însuşi Basarab I, 
iar după alţii — şi ipoteza ni se pare 
mai probabilă — de Vladislav Vlaicu. 
In sfîrșit, potrivit unei alte păreri, se 
crede că ar fi vorba de Radu I, legen- 
darul « Negru Vodă ». 

Sculptura ce împodobește acea- 
stă piatră — unică în decorația fune- 
rară a ţărilor române — este 
deosebit de interesantă. Pe faţa supe- 
rioară, într-un relief plat, este sculptat 
« arborele vieţii » (element simbolic 
de origine orientală). Acesta, foarte 
stilizat, chiar abia schiţat, este încu- 
nunat de o stea în 12 colțuri (obţi- 
nută din îmbinarea a patru triun- 
ghiuri), în centrul căreia se află o 
«roză a vînturilor >, motiv obişnuit 
în sculptura populară românească. 
Pe una din feţele lungi, o friză de 
arbori, care, prin felul de îmbinare 
a coroanelor, sugerează un șir de 
arcade în arc frînt, cu fleuroane 
gotice. În partea de sus, între coroane, 
se poate vedea cîte o palmetă înscrisă 

CE în inimă (element decorativ foarte răspîndit în 
toată aria artei bizantine sau a celei de influență 
bizantină). 

Lespedea aceasta pare a fi cea mai veche dintre 
pietrele de mormînt medievale de pe întreg întinsul 
Ţării Româneşti (exceptind, fireşte, piatra de 
mormiînt a comitelui Laurenţiu de la Cimpulung- 
Muscel, ce datează din 1300). 

Lespedea funerară, zisă a lui « Negru-Vodă » 
(astăzi în păstrarea Muzeului de Artă din Bucu- 
reşti), provenind tot de la Argeș, prezintă, într- 
un relief destul de înalt, un bărbat culcat, cu 
mîna dreaptă pe piept, puţin înclinat spre dreapta, 
într-un costum de factură occidentală, avînd barbă 
şi plete. Această lespede, prin costumul persona- 
jului şi prin tipul de sculptură figurativă ce o 
decorează (întîlnit arareori la noi) este de vădită 
inspiraţie occidentală. 

O altă lespede care acoperea —aşa cum 0 
arată şi inscripţia — mormîntul lui Voislav, fiul lui 
; ; 4 Nicolae Alexandru, se află astăzi așezată vertical în 

, 1 sai - A] i p. P e 3 ? 2 FE dea firida formată de golul (azi umplut) al intrării de 
etiirzaiă sees rome e e Pi i otet e 3 —— ŞT sud a naosului. Decorată cu un motiv greu 
TR ARCA a A AT 0 A SIRE) Ra MP APDI ta eh 2) descifrabil, în care s-ar putea eventual recunoaşte 

PE ma: | 3 E 4 : : E) A. că o formă extrem de stilizată a « arborelui vieţii », 
i ; ea constituie, ca şi cele prezentate pînă acum, un 
unicat printre pietrele de mormînt din Ţara 
Românească. Un singur alt mormînt (situat în 

11. Iconostasul 

12—13. Piatra funerară a lui « Radu Negru» 


spatele stîlpului de nord-est) mai poate fi astăzi identificat, datorită inelului cu 
inscripţie ce s-a găsit înăuntru: el a aparţinut dregătorului Nan Udobă, înrudit cu 
Mircea cel Bătrîn 2, 

În pronaos, pe lingă cîreva pietre ce acoperă morminte din secolul al XIX-lea, se 
află astăzi (în partea de nord a încăperii) un număr destul de mare de fragmente de 
decorație . culptată, din diferite epoci, descoperite cu prilejul săpăturilor efectuate 
la cele două clădiri din incinta fostei Curți domneşti. Demne de remarcat sînt 
mai ales două: fragmentele de ancadramente de fereastră, decorate cu motive 
gotice tirzii. Tot aici sînt expuse numeroase şi interesante fragmente ceramice 
(de la cărămizi romane pînă la cahle de sobă din secolul al XVI-lea), găsite cu 
acelaşi prilej. 

Numeroase alte obiecte, recoltate pe toată aria oraşului, sînt adunate într-o modestă 
colecţie adăpostită în locuinţa pitorească a paznicului monumentului. Printre acestea 
merită a fi remarcate două icoane din secolul al XVI-lea, de dimensiuni mari, prove- 
nind de la biserica mănăstirii Argeşului 2. 

Biserica domnească din Curtea de Argeş constituie unul dintre cele mai însemnate 
mijloace de cunoaştere a nivelului de viaţă al Curţii domnești și al feudalităţii munteneşti 
din veacul al XIV-lea. Din punct de vedere artistic, atît zidirea însăși cît şi pictura ce o 
împodobește rămîn unicate în arta medievală a Ţării Româneşti; în același timp, monu- 
mentul argeşan a jucat un rol de prim ordin în evoluţia artei medievale munteneşti. 
Astfel, planul în « cruce greacă înscrisă » se va mai întîlni la cîteva monumente ulte- 
rioare (biserica din Hirteşti, sfîrşitul veacului al XIV-lea, vechea mitropolie din Tirgo- i 
vişte, înainte de 1521, azi dispărută, biserica sf. Dumitru din Craiova, cu data nesigură, 

— dărimată şi înlocuită cu o clădire nouă la sfîrșitul veacului trecut, şi biserica domnească 

din Tîrgovişte, 1583). Pictura, fie ca ansamblu, fie ca detalii (scene), va servi ca model « 
meșterilor de mai tîrziu, pînă după epoca brîncovenească. Încă din secolul al XVIII-lea, 
zugravii — ca Radu sin Mihai, de pildă — îşi notau, în caietele lor de modele, scene, 
personaje sau detalii din pictura acestui monument. 


y 


1 Documente din istoria României, veacurile XIII, XIV, XV, B. Țara Românească, pp. 41—43. Nan Udobă 
este cel care a închinat, înainte de 1388, satul Călimăneşti pe Olt, pentru zidirea mănăstirii Cozia. 
Pentru semnificaţia acestor icoane, vezi E. Lăzărescu, Mănăstirea Argeşului, (sub tipar). 

Biserica domnească din Curtea de Argeş, în întregul ei, seamănă cu un sipet ce adă- 
postește una din cele mai preţioase comori de artă pe care ne-au lăsat-o făuritorii statului 
feudal al Ţării Românești. Așezată într-o regiune pe care marile transformări ale vremii 
noastre o circumscriu epocii moderne, ctitoria Basarabilor din Curtea de Argeș constituie 
o mărturie a trecutului românesc, unul din punctele de legătură între avintul pe care 
l-au luat azi ştiinţa, cultura și tehnica României şi ceea ce au creat mai valoros şi trainic, 
cu veacuri în urmă, străbunii noştri. 


În text: 


1. Biserica Sf. Nicolae domnesc şi 
ruine ale casei domneşti. Vedere 
dinspre vest 

2. Ruinele Curţii domnești 

3, Biserica Sf. Nicolae domnesc din 
Curtea de Argeş. Secţiune longitu- 
dinală 

4. Biserica Sf. Nicolae domnesc din 
Curtea de Argeş. Plan 

5. Deisis. Detaliu. Nicolae Alexandru 
voievod 

6. Săturarea celor cinci mii de oameni 
cu cinci piini şi doi pești (naos, 
nord) 

1—8. În grădina Ghetsemani (naos, 
sud) 

9. Tablou votiv: Vladislav Vlaicu. 

10. Sf. ierarh Grigore (altar) 

11. Iconostasul 

12—13. Piatra funerară a lui « Radu 
Negru » 


În afara textului 


14. Biserica Sf. Nicolae domnesc. Vedere 
dinspre sud-vest 

LISTA ILUSIRAŢIILOR 


15. Chenar de fereastră (secolul XVIII) 

16—17. Împărtăşania apostolilor (altar) 

18—20. Cortul mărturisirii (altar). De- 
taliu 

21. Fecioara cu pruncul (altar) 

22. Isus şi femeia adulteră (altar) 

23. Pilda celor zece fecioare (altar) 

24. Spălarea picioarelor (naos, peretele 
de est) 

25. Pilda celui care şi-a zidit casă (naos, 
nord). Detaliu 

26. Sfînt pustnic (naos, peretele de est) 

27. Intrarea în lerusalim (naos, sud) 

28. În grădina Ghetsemani (naos, sud) 

29. Recensămîntul lui Quirinus (naos, 
sud) 

30. Recensămîntul lui Quirinus. De- 
taliu 

31. Viaţa sf. Filofteea (naos, nord-est). 
Detaliu 

32. Adormirea Fecioarei. Detaliu (naos, 
vest) 

33, Viaţa sf. Nicolae (pronaos). Detaliu 

34. Viaţa sf. Nicolae (pronaos). Detaliu 

35, Logodna Fecioarei (pronaos) 

36. Deisis (pronaos) 

37. Turnul de la intrarea în curtea bise- 
ricii Sf. Nicolae domnesc 

